C 491/2
MT
Il-Ġurnal Uffiċjali tal-Unjoni Ewropea
23.12.2022
Aħna nilqgħu r-riżultati tal-Konferenza dwar il-Futur tal-Ewropa (1), li kienet esperiment inkoraġġanti u ta’ suċċess ta’ demokrazija deliberattiva.
Biex jirrispondu għall-aspettattivi taċ-ċittadini, l-istituzzjonijiet ser ikomplu jiżguraw segwitu rapidu u effettiv għar-rakkomandazzjonijiet magħmula mill-Konferenza, kull waħda fl-isfera ta’ kompetenza tagħha.
Ħafna proposti tal-Konferenza ġew riflessi fil-programm ta’ ħidma tal-Kummissjoni għall-2023 u aħna nimpenjaw ruħna b’mod konġunt li nagħtuhom attenzjoni mill-qrib.
B’din id-Dikjarazzjoni Konġunta, aħna nenfasizzaw il-proposti leġiżlattivi ewlenin (2) li għalihom it-tliet istituzzjonijiet tagħna ser jimpenjaw l-aħjar sforzi tagħhom.
It-twettiq ta’ dawn il-prijoritajiet ser ikun saħansitra aktar importanti bilħsieb tal-elezzjonijiet Ewropej tal-2024, meta ċ-ċittadini ser jivvalutaw kif l-UE wieġbet għall-isfidi attwali tagħha.
Dan jikkonċerna kemm il-proposti leġiżlattivi li diġà jinsabu f’idejn il-koleġiżlaturi, kif ukoll dawk li l-Kummissjoni Ewropea ser tkun ressqet sa tmiem l-2023.
It-tliet istituzzjonijiet jaqblu li jagħtu l-ogħla prijorità fl-2023 u sa tmiem il-leġiżlatura fl-2024 lill-objettivi ta’ politika li ġejjin:
1.
Biex inwettqu l-Patt Ekoloġiku Ewropew bl-għan tiegħu ta’ newtralità klimatika sal-2050 minkejja ċirkostanzi ġeopolitiċi negattivi, ser naħdmu biex naċċelleraw it-tranżizzjoni ekoloġika u ġusta bħala parti ewlenija mis-soluzzjoni għas-sigurtà tal-enerġija u l-prezzijiet għoljin tal-enerġija, kif ukoll għat-tħassib dwar is-sigurtà tal-ikel.
Ser naġixxu biex nikkonkludu malajr il-ħidma fuq il-pakkett “Lesti għall-mira ta’ 55 %” biex nilħqu l-miri tagħna ta’ tnaqqis għall-2030, flimkien ma’ ambizzjoni msaħħa biex jintlaħqu l-objettivi tar-REPowerEU li tiġi eliminata gradwalment id-dipendenza fuq il-fjuwils fossili Russi u li tingħata spinta lill-enerġija rinnovabbli fl-Ewropa.
Ser nagħtu prijorità lir-rinnovament totali tas-suq tal-elettriku tal-UE, lill-ispinta tal-bidu tas-suq tal-idroġenu tal-UE u lill-introduzzjoni aktar rapida talenerġija rinnovabbli.
Ser nagħtu attenzjoni għar-restawr u l-protezzjoni tal-bijodiversità; is-saħħa tal-ħamrija; it-trażżin tat-tniġġis tal-ilma, tal-arja u mill-mikroplastiċi, u l-indirizzar tal-kriminalità ambjentali.
Bl-għan li nibnu ekonomija ċirkolari, ser nistinkaw biex inwettqu d-dritt għat-tiswija, id-disinn sostenibbli tal-prodotti, l-indirizzar tal-iskart millimballaġġ, u niżguraw li l-konsumaturi jkollhom l-informazzjoni t-tajba dwar l-asserzjonijiet ambjentali.
Ser naġixxu fuq aktar miżuri klimatiċi, b’mod partikolari dwar l-emissjonijiet u t-tniġġis tat-trasport, l-ekoloġizzazzjoni tat-trasport tal-merkanzija kif ukoll dwar iċ-ċertifikazzjoni tal-assorbiment tal-karbonju.
Ser nagħtu prijorità lit-tnaqqis tal-iskart u l-impatt ambjentali tiegħu.
2.
Biex niksbu t-tranżizzjoni diġitali u nsaħħu r-reżiljenza tal-UE, ser niffukaw fuq it-tnaqqis tal-użu tar-riżorsi u l-impatt ambjentali u klimatiku, it-tisħiħ tat-tmexxija tal-Ewropa fit-teknoloġiji pijunieri, is-sigurtà tal-provvista, il-kompetittività u r-reżiljenza tagħna, l-appoġġ tal-ħiliet diġitali rilevanti, u l-ħidma kontinwa għal approċċ iċċentrat fuq il-bniedem.
Ser niffukaw l-attenzjoni tagħna fuq proposti pendenti dwar l-intelliġenza artifiċjali, l-aċċess u l-użu tad-data, ir-reżiljenza ċibernetika u ċ-ċibersigurtà, u t-tisħiħ tal-industrija tad-difiża tagħna.
Biex niżguraw provvista adegwata u diversifikata għat-tranżizzjoni doppja, ser nagħtu prijorità lill-miżuri dwar il-materja prima kritika u l-materjali tal-art rari, kif ukoll is-semikondutturi.
Biex ninkoraġġixxu teknoloġiji innovattivi, ser naġixxu fuq il-qafas regolatorju għall-hyperloop, il-programm il-ġdid tal-politika tal-ispettru tar-radju u komunikazzjoni sigura bbażata fl-ispazju.
Ser naġixxu fuq l-ispazju komuni Ewropew tad-data dwar il-mobbiltà.
Ser insaħħu s-suq uniku, wieħed millassi ewlenin tagħna, inkluż billi naħdmu fuq l-Istrument għall-Emerġenzi fis-Suq Uniku u fuq it-titjib tal-kundizzjonijiet tax-xogħol fuq il-pjattaformi.
Ser naħdmu wkoll għal regoli ġodda effiċjenti dwar il-privattivi u nappoġġaw lill-SMEs fi żminijiet diffiċli, inkluż permezz ta’ regoli riveduti dwar il-ħlas tard.
3.
Dwar l-ekonomija li taħdem għan-nies, ser inżidu l-isforzi biex nagħtu spinta lill-kompetittività, niżguraw it-tkabbir u noħolqu opportunitajiet ta’ impjieg għaċ-ċittadini Ewropej.
Ser niffukaw b’mod partikolari fuq iż-żgħażagħ u l-iżvilupp ta’ ħiliet rilevanti.
Ser inneħħu l-ostakli u l-piżijiet li qed iżommu lura l-kumpaniji ż-żgħar tagħna.
Ser naġixxu biex inressqu pakkett ta’ Għajnuna għall-SMEs u biex nappoġġaw u ngħinu lin-negozji, inkluż permezz ta’ aċċess aktar faċli għall-kapital u d-data, soluzzjonijiet ta’ pagament rapidi u innovattivi, u regoli simplifikati dwar l-insolvenza.
Ser inkomplu nagħtu prijorità lill-implimentazzjoni tal-Pilastru Ewropew tad-Drittijiet Soċjali u d-dikjarazzjoni tas-Summit ta’ Porto, u nieħdu aktar miżuri biex niżguraw li d-dimensjoni soċjali titqies fl-azzjonijiet kollha tagħna, inkluż id-dritt għall-iskonnessjoni u l-eliminazzjoni tad-differenza bejn il-ġeneri fil-pagi.
Ser naħdmu lejn ftehim rapidu dwar il-koordinazzjoni tas-sistemi tas-sigurtà soċjali biex tiġi appoġġata l-mobbiltà tal-forza tax-xogħol, kif ukoll dwar l-assigurazzjoni tad-depożiti, il-governanza korporattiva sostenibbli, il-ġlieda kontra l-ħasil tal-flus, u dwar projbizzjoni fuq prodotti magħmula b’xogħol furzat.
Ser nagħtu l-attenzjoni dovuta lir-rieżami tal-governanza ekonomika tal-UE biex niżguraw li jaħdem biex jagħti appoġġ lill-ekonomiji tal-UE u tal-Istati Membri u ser naħdmu biex insaħħu s-swieq kapitali u r-rwol tal-euro, inkluż l-euro diġitali, u nlestu l-unjoni bankarja.
Ser nagħmlu ħilitna biex nagħmlu progress fir-riforma globali tat-taxxa.
Biex nappoġġaw l-iżvilupp sostenibbli globalment, ser naħdmu lejn ftehim rapidu dwar l-iskema ta’ preferenzi tariffarji ġeneralizzati, u lejn kodiċi doganali riformat.
(1) Konferenza dwar il-Futur tal-Ewropa — Rapport dwar l-eżitu finali, disponibbli fuq https://futureu.europa.eu/mt/pages/reporting (2) Skont il-Proċedura Leġiżlattiva Ordinarja.